amanoisuno/poet huggingface dataset:
題楚昭王廟 韓愈
丘墳滿目衣冠盡，城闕連雲草樹荒。猶有國人懷舊德，一間茅屋祭昭王。
宿龍宮灘 韓愈
浩浩複湯湯，灘聲抑更揚。奔流疑激電，驚浪似浮霜。夢覺燈生暈，宵殘雨送涼。如何連曉語，一半是思鄉。
叉魚招張功曹 韓愈
叉魚春岸闊，此興在中宵。大炬然如晝，長船縛似橋。深窺沙可數，靜搒水無搖。刃下那能脫，波間或自跳。中鱗憐錦碎，當目訝珠銷。迷火逃翻近，驚人去暫遙。競多心轉細，得雋語時囂。潭罄知存寡，舷平覺獲饒。交頭疑湊餌，駢首類同條。濡沫情雖密，登門事已遼。盈車欺故事，飼犬驗今朝。血浪凝猶沸，腥風遠更飄。蓋江煙冪冪，拂棹影寥寥。獺去愁無食，龍移懼見燒。如棠名既誤，釣渭日徒消。文客驚先賦，篙工喜盡謠。膾成思我友，觀樂憶吾僚。自可捐憂累，何須強問鴞。
李員外寄紙筆 韓愈
題是臨池後，分從起草餘。兔尖針莫並，繭淨雪難如。莫怪殷勤謝，虞卿正著書。
次同冠峽 韓愈
今日是何朝，天晴物色饒。落英千尺墮，遊絲百丈飄。泄乳交岩脈，懸流揭浪標。無心思嶺北，猿鳥莫相撩。
答張十一功曹 韓愈
山淨江空水見沙，哀猿啼處兩三家。筼簹競長纖纖筍，吟君詩罷看雙鬢，鬥覺霜毛一半加。
郴州祈雨 韓愈
乞雨女郎魂，炰羞潔且繁。廟開鼯鼠叫，神降越巫言。旱氣期銷蕩，陰官想駿奔。行看五馬入，蕭颯已隨軒。
湘中酬張十一功曹 韓愈
休垂絕徼千行淚，共泛清湘一葉舟。今日嶺猿兼越鳥，可憐同聽不知愁。
郴口又贈二首 韓愈
山作劍攢江寫鏡，扁舟鬥轉疾於飛。回頭笑向張公子，終日思歸此日歸。雪颭霜翻看不分，雷驚電激語難聞。沿涯宛轉到深處，何限青天無片雲。
題木居士二首 韓愈
火透波穿不計春，根如頭面幹如身。偶然題作木居士，便有無窮求福人。為神詎比溝中斷，遇賞還同爨下餘。朽蠹不勝刀鋸力，匠人雖巧欲何如。
晚泊江口 韓愈
郡城朝解纜，江岸暮依村。二女竹上淚，孤臣水底魂。雙雙歸蟄燕，一一叫群猿。回首那聞語，空看別袖翻。
湘中 韓愈
猿愁魚踴水翻波，自古流傳是汨羅。蘋藻滿盤無處奠，空聞漁父扣舷歌。
別盈上人 韓愈
山僧愛山出無期，俗士牽俗來何時。祝融峰下一回首，即是此生長別離。
喜雪獻裴尚書 韓愈
宿雲寒不卷，春雪墮如簁。騁巧先投隙，潛光半入池。喜深將策試，驚密仰簷窺。自下何曾汙，增高未覺危。比心明可燭，拂面愛還吹。妒舞時飄袖，欺梅並壓枝。地空迷界限，砌滿接高卑。浩蕩乾坤合，霏微物象移。為祥矜大熟，布澤荷平施。已分年華晚，猶憐曙色隨。氣嚴當酒換，灑急聽窗知。照曜臨初日，玲瓏滴晚澌。聚庭看嶽聳，掃路見雲披。陣勢魚麗遠，書文鳥篆奇。縱歡羅豔黠，列賀擁熊螭。履敝行偏冷，門扃臥更羸。悲嘶聞病馬，浪走信嬌兒。灶靜愁煙絕，絲繁念鬢衰。擬鹽吟舊句，授簡慕前規。捧贈同燕石，多慚失所宜。
春雪 韓愈
看雪乘清旦，無人坐獨謠。拂花輕尚起，落地暖初銷。已訝陵歌扇，還來伴舞腰。灑篁留密節，著柳送長條。入鏡鸞窺沼，行天馬度橋。遍階憐可掬，滿樹戲成搖。江浪迎濤日，風毛縱獵朝。弄閒時細轉，爭急忽驚飄。城險疑懸布，砧寒未搗綃。莫愁陰景促，夜色自相饒。
聞梨花發贈劉師命 韓愈
桃溪惆悵不能過，紅豔紛紛落地多。聞道郭西千樹雪，欲將君去醉如何。
春雪間早梅 韓愈
梅將雪共春，彩豔不相因。逐吹能爭密，排枝巧妒新。誰令香滿座，獨使淨無塵。芳意饒呈瑞，寒光助照人。玲瓏開已遍，點綴坐來頻。那是俱疑似，須知兩逼真。熒煌初亂眼，浩蕩忽迷神。未許瓊華比，從將玉樹親。先期迎獻歲，更伴占茲晨。願得長輝映，輕微敢自珍。
早春雪中聞鶯 韓愈
朝鶯雪裏新，雪樹眼前春。帶澀先迎氣，侵寒已報人。共矜初聽早，誰貴後聞頻。暫囀那成曲，孤鳴豈及辰。風霜徒自保，桃李詎相親。寄謝幽棲友，辛勤不為身。
梨花下贈劉師命 韓愈
洛陽城外清明節，百花寥落梨花發。今日相逢瘴海頭，共驚爛漫開正月。
和歸工部送僧約 韓愈
早知皆是自拘囚，不學因循到白頭。汝既出家還擾擾，何人更得死前休。
入關詠馬 韓愈
歲老豈能充上駟，力微當自慎前程。不知何故翻驤首，牽過關門妄一鳴。
木芙蓉 韓愈
新開寒露叢，遠比水間紅。豔色寧相妒，嘉名偶自同。采江官渡晚，搴木古祠空。願得勤來看，無令便逐風。
題張十一旅舍三詠：榴花 韓愈
五月榴花照眼明，枝間時見子初成。可憐此地無車馬，顛倒青苔落絳英。
題張十一旅舍三詠：井 韓愈
賈誼宅中今始見，葛洪山下昔曾窺。寒泉百尺空看影，正是行人渴死時。
題張十一旅舍三詠：蒲萄 韓愈
新莖未遍半猶枯，高架支離倒複扶。若欲滿盤堆馬乳，莫辭添竹引龍須。
峽石西泉 韓愈
居然鱗介不能容，石眼環環水一鐘。聞說旱時求得雨，只疑科鬥是蛟龍。
梁國惠康公主挽歌二首 韓愈
定諡芳聲遠，移封大國新。巽宮尊長女，台室屬良人。河漢重泉夜，梧桐半樹春。龍輀非厭翟，還輾禁城塵。秦地吹簫女，湘波鼓瑟妃。佩蘭初應夢，奔月竟淪輝。夫族迎魂去，宮官會葬歸。從今沁園草，無複更芳菲。
和崔舍人詠月二十韻 韓愈
三秋端正月，今夜出東溟。對日猶分勢，騰天漸吐靈。未高烝遠氣，半上霽孤形。赫奕當躔次，虛徐度杳冥。長河晴散霧，列宿曙分螢。浩蕩英華溢，蕭疏物象泠。池邊臨倒照，簷際送橫經。花樹參差見，皋禽斷續聆。牖光窺寂寞，砧影伴娉婷。幽坐看侵戶，閑吟愛滿庭。輝斜通壁練，彩碎射沙星。清潔雲間路，空涼水上亭。淨堪分顧兔，細得數飄萍。山翠相凝綠，林煙共冪青。過隅驚桂側，當午覺輪停。屬思摛霞錦，追歡罄縹瓶。郡樓何處望，隴笛此時聽。右掖連台座，重門限禁扃。風台觀滉漾，冰砌步青熒。獨有虞庠客，無由拾落蓂。
詠雪贈張籍 韓愈
只見縱橫落，寧知遠近來。飄颻還自弄，曆亂竟誰催。座暖銷那怪，池清失可猜。坳中初蓋底，垤處遂成堆。慢有先居後，輕多去卻回。度前鋪瓦隴，發本積牆隈。穿細時雙透，乘危忽半摧。舞深逢坎井，集早值層台。砧練終宜搗，階紈未暇裁。城寒裝睥睨，樹凍裹莓苔。片片勻如剪，紛紛碎若挼。定非燖鵠鷺，真是屑瓊瑰。緯繣觀朝萼，冥茫矚晚埃。當窗恒凜凜，出戶即皚皚。壓野榮芝菌，傾都委貨財。娥嬉華蕩漾，胥怒浪崔嵬。磧迥疑浮地，雲平想輾雷。隨車翻縞帶，逐馬散銀盃。萬屋漫汗合，千株照曜開。松篁遭挫抑，糞壤獲饒培。隔絕門庭遽，擠排陛級才。豈堪裨岳鎮，強欲效鹽梅。隱匿瑕疵盡，包羅委瑣該。誤雞宵呃喔，驚雀暗裴回。浩浩過三暮，悠悠匝九垓。鯨鯢陸死骨，玉石火炎灰。厚慮填溟壑，高愁cN鬥魁。日輪埋欲側，坤軸壓將頹。岸類長蛇攪，陵猶巨象豗。水官誇傑黠，木氣怯胚胎。著地無由卷，連天不易推。龍魚冷蟄苦，虎豹餓號哀。巧借奢華便，專繩困約災。威貪陵布被，光肯離金罍。賞玩捐他事，歌謠放我才。狂教詩硉矹，興與酒陪鰓。惟子能諳耳，諸人得語哉。助留風作黨，勸坐火為媒。雕刻文刀利，搜求智網恢。莫煩相屬和，傳示及提孩。
酬王二十舍人雪中見寄 韓愈
三日柴門擁不開，階平庭滿白皚皚。今朝蹋作瓊瑤跡，為有詩從鳳沼來。
送侯喜 韓愈
已作龍鍾後時者，懶於街裏蹋塵埃。如今便別長官去，直到新年衙日來。
學諸進士作精衛銜石填海 韓愈
鳥有償冤者，終年抱寸誠。口銜山石細，心望海波平。渺渺功難見，區區命已輕。人皆譏造次，我獨賞專精。豈計休無日，惟應盡此生。何慚刺客傳，不著報讎名。
奉酬振武胡十二丈大夫 韓愈
傾朝共羨寵光頻，半歲遷騰作虎臣。戎旆暫停辭社樹，自笑平生誇膽氣，不離文字鬢毛新。
奉和庫部盧四兄曹長元日朝回 韓愈
天仗宵嚴建羽旄，春雲送色曉雞號。金爐香動螭頭暗，太平時節難身遇，郎署何須歎二毛。
寒食直歸遇雨 韓愈
寒食時看度，春遊事已違。風光連日直，陰雨半朝歸。不見紅球上，那論彩索飛。惟將新賜火，向曙著朝衣。
送李六協律歸荊南 韓愈
早日羈游所，春風送客歸。柳花還漠漠，江燕正飛飛。歌舞知誰在，賓僚逐使非。宋亭池水綠，莫忘蹋芳菲。
題百葉桃花 韓愈
百葉雙桃晚更紅，窺窗映竹見玲瓏。應知侍史歸天上，故伴仙郎宿禁中。
春雪 韓愈
新年都未有芳華，二月初驚見草芽。白雪卻嫌春色晚，故穿庭樹作飛花。
戲題牡丹 韓愈
幸自同開俱隱約，何須相倚鬥輕盈。陵晨並作新妝面，長年是事皆拋盡，今日欄邊暫眼明。
盆池五首 韓愈
老翁真個似童兒，汲水埋盆作小池。一夜青蛙鳴到曉，恰如方口釣魚時。莫道盆池作不成，藕稍初種已齊生。從今有雨君須記，來聽蕭蕭打葉聲。瓦沼晨朝水自清，小蟲無數不知名。忽然分散無蹤影，惟有魚兒作隊行。泥盆淺小詎成池，夜半青蛙聖得知。一聽暗來將伴侶，不煩鳴喚鬥雄雌。池光天影共青青，拍岸才添水數瓶。且待夜深明月去，試看涵泳幾多星。
芍藥 韓愈
浩態狂香昔未逢，紅燈爍爍綠盤籠。覺來獨對情驚恐，身在仙宮第幾重。
奉和虢州劉給事使君三堂新題二十一詠：新亭 韓愈
湖上新亭好，公來日出初。水文浮枕簟，瓦影蔭龜魚。
奉和虢州劉給事使君三堂新題二十一詠：流水 韓愈
汩汩幾時休，從春複到秋。只言池未滿，池滿強交流。
奉和虢州劉給事使君三堂新題二十一詠：竹洞 韓愈
竹洞何年有，公初斫竹開。洞門無鎖鑰，俗客不曾來。
奉和虢州劉給事使君三堂新題二十一詠：月臺 韓愈
南館城陰闊，東湖水氣多。直須臺上看，始奈月明何。
奉和虢州劉給事使君三堂新題二十一詠：渚亭 韓愈
自有人知處，那無步往蹤。莫教安四壁，面面看芙蓉。
奉和虢州劉給事使君三堂新題二十一詠：竹溪 韓愈
藹藹溪流慢，梢梢岸筱長。穿沙碧簳淨，落水紫苞香。
奉和虢州劉給事使君三堂新題二十一詠：北湖 韓愈
聞說遊湖棹，尋常到此回。應留醒心處，准擬醉時來。
奉和虢州劉給事使君三堂新題二十一詠：花島 韓愈
蜂蝶去紛紛，香風隔岸聞。欲知花島處，水上覓紅雲。
奉和虢州劉給事使君三堂新題二十一詠：柳溪 韓愈
柳樹誰人種，行行夾岸高。莫將條系纜，著處有蟬號。
奉和虢州劉給事使君三堂新題二十一詠：西山 韓愈
新月迎宵掛，晴雲到晚留。為遮西望眼，終是懶回頭。
奉和虢州劉給事使君三堂新題二十一詠：竹徑 韓愈
無塵從不掃，有鳥莫令彈。若要添風月，應除數百竿。
奉和虢州劉給事使君三堂新題二十一詠：荷池 韓愈
風雨秋池上，高荷蓋水繁。未諳鳴摵摵，那似卷翻翻。
奉和虢州劉給事使君三堂新題二十一詠：稻畦 韓愈
罫布畦堪數，枝分水莫尋。魚肥知已秀，鶴沒覺初深。
奉和虢州劉給事使君三堂新題二十一詠：柳巷 韓愈
柳巷還飛絮，春餘幾許時。吏人休報事，公作送春詩。
奉和虢州劉給事使君三堂新題二十一詠：花源 韓愈
源上花初發，公應日日來。丁寧紅與紫，慎莫一時開。
奉和虢州劉給事使君三堂新題二十一詠：北樓 韓愈
郡樓乘曉上，盡日不能回。晚色將秋至，長風送月來。
奉和虢州劉給事使君三堂新題二十一詠：鏡潭 韓愈
非鑄複非熔，泓澄忽此逢。魚蝦不用避，只是照蛟龍。
奉和虢州劉給事使君三堂新題二十一詠：孤嶼 韓愈
朝游孤嶼南，暮戲孤嶼北。所以孤嶼鳥，與公盡相識。
奉和虢州劉給事使君三堂新題二十一詠：方橋 韓愈
非閣複非船，可居兼可過。君欲問方橋，方橋如此作。
奉和虢州劉給事使君三堂新題二十一詠：梯橋 韓愈
乍似上青冥，初疑躡菡萏。自無飛仙骨，欲度何由敢。
奉和虢州劉給事使君三堂新題二十一詠：月池 韓愈
寒池月下明，新月池邊曲。若不妒清妍，卻成相映燭。
游城南十六首：賽神 韓愈
白布長衫紫領巾，差科未動是閒人。麥苗含穟桑生葚，共向田頭樂社神。
游城南十六首：題于賓客莊 韓愈
榆莢車前蓋地皮，薔薇蘸水筍穿籬。馬蹄無入朱門跡，縱使春歸可得知。
游城南十六首：晚春 韓愈
草樹知春不久歸，百般紅紫鬥芳菲。楊花榆莢無才思，惟解漫天作雪飛。
游城南十六首：落花 韓愈
已分將身著地飛，那羞踐踏損光暉。無端又被春風誤，吹落西家不得歸。
游城南十六首：楸樹二首 韓愈
幾歲生成為大樹，一朝纏繞困長藤。誰人與脫青羅帔，看吐高花萬萬層。幸自枝條能樹立，可煩蘿蔓作交加。傍人不解尋根本，卻道新花勝舊花。
游城南十六首：風折花枝 韓愈
浮豔侵天難就看，清香撲地只遙聞。春風也是多情思，故揀繁枝折贈君。
游城南十六首：贈同遊 韓愈
喚起窗全曙，催歸日未西。無心花裏鳥，更與盡情啼。
游城南十六首：贈張十八助教 韓愈
喜君眸子重清朗，攜手城南曆舊遊。忽見孟生題竹處，相看淚落不能收。
游城南十六首：題韋氏莊 韓愈
昔者誰能比，今來事不同。寂寥青草曲，散漫白榆風。架倒藤全落，籬崩竹半空。寧須惆悵立，翻覆本無窮。
游城南十六首：晚雨 韓愈
廉纖晚雨不能晴，池岸草間蚯蚓鳴。投竿跨馬蹋歸路，才到城門打鼓聲。
游城南十六首：出城 韓愈
暫出城門蹋青草，遠于林下見春山。應須韋杜家家到，只有今朝一日閑。
游城南十六首：把酒 韓愈
擾擾馳名者，誰能一日閑。我來無伴侶，把酒對南山。
游城南十六首：嘲少年 韓愈
直把春償酒，都將命乞花。只知閑信馬，不覺誤隨車。
游城南十六首：楸樹 韓愈
青幢紫蓋立童童，細雨浮煙作彩籠。不得畫師來貌取，定知難見一生中。
游城南十六首：遣興 韓愈
斷送一生惟有酒，尋思百計不如閑。莫憂世事兼身事，須著人間比夢間。